L'article 139.1 de l'Estatut d'autonomia de Catalunya recull la competència exclusiva de la Generalitat en matèria d'indústria, exceptuant el que disposa l'article 139.2 pel que fa a la planificació de la indústria, que és compartida.
Així mateix, l'article 150 de la mateixa norma disposa que la Generalitat, en matèria d'organització de la seva Administració, té la competència exclusiva.
El Decret 60/2014, de 29 d'abril, del Consell Català de l'Empresa (DOGC núm. 6614, 2.5.2014), configura el Consell Català de l'Empresa (en endavant, el Consell) com l'òrgan de participació institucional i de diàleg social en l'àmbit de la indústria, i té l'objectiu d'accelerar el procés de transformació empresarial per mitjà d'una política activa, previsora i eficaç que afavoreixi l'adaptació de les empreses dels diversos sectors d'activitat als canvis estructurals i la inversió productiva.
El Consell ha de vetllar especialment per les empreses enteses com a conjunt d'empresaris i treballadors, tant siguin petites, mitjanes o grans, als efectes de mantenir l'esperit industrial de Catalunya, tal com disposa l'article 154 de la Llei 11/2011, de 29 de desembre, de reestructuració del sector públic per a agilitar l'activitat administrativa (DOGC núm. 6035, de 30.12.2011).
L'Eix 2 del Pla de Govern de la XI Legislatura fa referència a un país amb més i millor feina i a una economia al servei de les persones i, en concret, en el seu apartat 3, defineix les actuacions en l'àmbit d'empresa i competitivitat.
Cal tenir present que per situar Catalunya entre els països més valorats pel que fa a la competitivitat, la creació i la innovació mundial és necessari fomentar la cooperació entre administracions i agents econòmics i socials per tal d'aconseguir un entorn que faciliti el desenvolupament empresarial, afavoreixi la competitivitat del teixit productiu, i incrementi la productivitat i la qualitat de l'ocupació.
La Resolució 251/XI, del 13 de juliol de 2016, aprovada pel Parlament, insta el Govern de Catalunya a impulsar, de manera conjunta amb les forces polítiques i amb els agents socials i econòmics que tenen la condició legal de més representatius, les bases d'un Pacte nacional programàtic per a la indústria, amb l'objectiu del rellançament de l'economia productiva a Catalunya.
L'Acord GOV/124/2016, de 13 de setembre (DOGC núm. 7206, de 15.9.2016), aprova la creació i la composició de la Taula i els grups de treball del Pacte nacional per a la indústria, i atribueix a la Comissió Executiva Permanent del Consell Català de l'Empresa la governança d'aquest Pacte, per la qual cosa es fa necessari la modificació del Decret 60/2014, de 29 d'abril, esmentat, i la seva reformulació, per adequar la seva estructura i els seus instruments de concertació i complir l'objectiu encarregat pel Parlament de Catalunya i pel Govern.
Per tot això, i per tal d'avançar en aquest nou marc d'actuacions cal adaptar les funcions del Plenari i de la Comissió Executiva Permanent per tal que la Comissió tingui un paper, a la pràctica, de caràcter més impulsor i decisori a l'hora d'elevar al Plenari aquelles qüestions que hagi d'aprovar.
Cal destacar que també se li atorga un paper rellevant en el seguiment dels acords que es prenguin en el si del Pacte nacional per la indústria.
Així mateix, passen a formar part del Plenari del Consell Català de l'Empresa els representants de les organitzacions i institucions del Pacte Més indústria que no hi estiguessin representats, sense incrementar el nombre de membres del Plenari.
El text d'aquest Decret té com a objectiu simplificar l'estructura del Consell Català de l'Empresa.
Amb aquesta modificació s'eliminen la Comissió de Competitivitat i Emprenedoria i la Comissió de la Petita i Mitjana Empresa.
Cal dir, això no obstant, que la nova regulació manté la possibilitat de crear comissions tècniques i grups de treball ad hoc.
Aquest Decret de modificació compleix amb els principis de bona regulació de l'article 129 de la Llei 39/2015, d'1 d'octubre, del procediment administratiu comú de les administracions públiques (BOE núm. 236, de 2.10.2015), i de l'article 62 de la Llei 19/2014, de 29 de desembre, de transparència, accés a la informació pública i bon govern (DOGC núm. 6780, de 31.12.2014).
Aquesta modificació és necessària per poder adequar el rol i les funcions de la Comissió Executiva Permanent tal com hem fet referència més amunt, i en el seu procés d'elaboració s'han tingut en compte els principis de proporcionalitat, seguretat jurídica, transparència i eficiència.
A més, aquesta iniciativa no imposa cap obligació als destinataris, és coherent amb el marc normatiu vigent, i ha de millorar l'eficàcia en l'aprovació i la presa de decisions dels òrgans del Consell Català de l'Empresa.
Amb el dictamen del Consell de Treball Econòmic i Social de Catalunya;
A proposta del conseller d'Empresa i Coneixement, d'acord amb el dictamen de la Comissió Jurídica Assessora, i d'acord amb el Govern,
Modificació de l'article 2 del Decret 60/2014, de 29 d'abril, del Consell Català de l'Empresa.
1.1 Es modifiquen les lletres d), e) i f) de l'article 2 del Decret 60/2014, de 29 d'abril, del Consell Català de l'Empresa, que queden redactades de la manera següent:
"d) Conèixer les mesures que aprovi el Govern de la Generalitat i, en especial, el departament competent en matèria de política industrial, així com fer el seguiment de la seva implementació".
"e) Fer el seguiment de les mesures que es defineixin en altres instàncies o administracions i puguin afectar la política industrial, així com elevar propostes de política industrial a les instàncies superiors".
"f) Traslladar les recomanacions que afavoreixin la política de transformació industrial a l'Agència per a la Competitivitat de l'Empresa".
1.2 S'afegeix la lletra g) a l'article 2 del Decret 60/2014, de 29 d'abril, del Consell Català de l'Empresa, amb el text següent:
"g) Qualsevol altra funció que li atribueixi el departament competent en matèria d'indústria".
1.3 S'afegeix l'apartat segon de l'article 2 amb el redactat següent:
"2.2 En el desenvolupament de les seves funcions, el Consell vetllarà per la integració expressa i operativa de la perspectiva de gènere i de les dones, en especial pel que fa a l'elaboració d'estudis i informes que donin a conèixer la situació de dones i homes en aquest sector.
A tal efecte, tindrà en compte els criteris d'avaluació que estableixin els òrgans competents que contribueixen a tractar la dimensió de gènere, promourà la recollida de dades desagregades per sexes, i desenvoluparà indicadors qualitatius i quantitatius de gènere".
Modificació de l'article 4 del Decret 60/2014, de 29 d'abril, del Consell Català de l'Empresa, que queda redactat de la manera següent:
"4.1 Els òrgans del Consell Català de l'Empresa són la Presidència, la Secretaria, el Plenari i la Comissió Executiva Permanent.
"4.2 En la composició dels òrgans del Consell Català de l'Empresa es tindrà en compte el que estableix la normativa d'igualtat de dones i homes."
Modificació de l'article 6 del Decret 60/2014, de 29 d'abril, del Consell Català de l'Empresa.
Es modifiquen els apartats 2 i 3 de l'article 6 del Decret 60/2014, de 29 d'abril, del Consell Català de l'Empresa, que queden redactats de la manera següent:
"Funcions, substitució i delegació
"6.2 El/la president/a, en cas de vacant, absència, malaltia o qualsevol altra causa justificada, serà substituït/da per una de les persones de la Comissió Executiva Permanent representant del departament competent en matèria d'indústria.
"6.3 El/la president/a pot delegar les seves funcions en un/a dels/les representants de la Generalitat de Catalunya, un cop informada la Comissió Executiva Permanent."
Modificació de l'article 9.1 del Decret 60/2014, de 29 d'abril, del Consell Català de l'Empresa.
"Composició, nomenament, substitució i durada del mandat"
4.1 Es modifica l'últim paràgraf de la lletra d) de l'article 9.1 del Decret 60/2014, de 29 d'abril, del Consell Català de l'Empresa, que queda redactat de la manera següent:
"Una persona a proposta del departament competent en matèria de treball."
4.2 Es modifica la lletra g) de l'article 9.1 del Decret 60/2014, de 29 d'abril, del Consell Català de l'Empresa, que queda redactada de la manera següent:
"g) Dos membres en representació de les entitats i associacions l'activitat de les quals tingui relació directa amb els àmbits de la innovació, la internacionalització, el desenvolupament empresarial i l'emprenedoria, nomenats pel conseller/a competent en matèria d'indústria a proposta de la direcció competent en matèria d'indústria."
4.3 S'afegeix la lletra i) a l'article 9.1 del Decret 60/2014, de 29 d'abril, del Consell Català de l'Empresa, amb el text següent:
"i) Un membre per cada una de les organitzacions que integren el Pacte Més indústria, no representades en els punts a) a h), fins a un màxim de quatre membres, nomenats pel conseller/a competent en matèria d'indústria a proposta de la direcció competent en matèria d'indústria."
Modificació de l'article 14 del Decret 60/2014, de 29 d'abril, del Consell Català de l'Empresa, que queda redactat de la manera següent:
"El Plenari del Consell Català de l'Empresa té les funcions següents:
"b) Conèixer les directrius estratègiques d'actuació en matèria de política industrial que el departament competent en aquesta matèria li ha de presentar anualment, i formular propostes d'actuació en aquest àmbit, prèviament debatudes en el si de la Comissió Executiva Permanent.
"c) Aprovar les normes de funcionament i la periodicitat de les sessions de la Comissió Executiva Permanent a proposta de la mateixa Comissió.
d) Designar, a proposta de la Comissió Executiva Permanent, els membres que representin els interessos del Consell Català de l'Empresa en altres entitats.
"e) Aprovar, a proposta de la Comissió Executiva Permanent, les comissions tècniques i grups de treball ad hoc que es considerin oportuns per la consecució de les finalitats del Consell Català de l'Empresa.
"f) Establir els termes en què cal convocar sessions amb caràcter extraordinari.
"g) Delegar en la Comissió Executiva Permanent aquelles funcions relacionades amb el seu àmbit d'actuació."
Modificació de l'article 16 del Decret 60/2014, de 29 d'abril, del Consell Català de l'Empresa.
Es modifiquen les lletres a) i b) de l'apartat 1 de l'article 16 del Decret 60/2014, de 29 d'abril, del Consell Català de l'Empresa, que queden redactades de la manera següent:
"a) El/la president/a, que és el secretari/ària sectorial competent en matèria d'indústria."
"b) El/la director/a competent en matèria d'indústria, que actuarà com a secretari/ària de la Comissió, i un membre en representació del departament competent en matèria d'indústria nomenat pel conseller/a competent en matèria d'indústria."
Modificació de l'article 17 del Decret 60/2014, de 29 d'abril, del Consell Català de l'Empresa, que queda redactat de la manera següent:
"Corresponen a la Comissió Executiva Permanent les funcions següents:
"a) Definir aquelles propostes que cal plantejar i debatre en el si del Plenari i el contingut de l'ordre del dia corresponent.
"b) Ser consultat i informat de les polítiques industrials del Govern en els termes que indica l'article 2.d).
"c) Identificar des d'una perspectiva tècnica els instruments de política industrial que permetin accelerar l'adaptació de l'activitat industrial a les noves realitats productives i la capacitació de les persones treballadores.
"d) Detectar i anticipar les situacions de risc i d'oportunitats de negoci de les empreses industrials ubicades a Catalunya, així com formular i promoure propostes de bones pràctiques sociolaborals i de transformació industrial, i difondre les bones pràctiques ja existents.
"e) Proposar i elevar al Plenari les normes de funcionament de la Comissió Executiva Permanent.
"f) Proposar la convocatòria de reunions extraordinàries del Plenari.
"g) Proposar la creació de comissions tècniques i grups de treball ad hoc.
"h) Elaborar un informe de seguiment sobre l'actuació de la Comissió Executiva Permanent que cal elevar al Plenari per al seu coneixement.
"i) Fer el seguiment dels acords del Pacte nacional per a la indústria.
"j) Proposar al Plenari, per a la seva designació, els membres que representin els interessos del Consell Català de l'Empresa en altres entitats i organismes.
"k) Totes aquelles funcions relacionades amb l'àmbit d'actuació de la Comissió que li pugui delegar el Plenari del Consell."
Modificació de l'article 18 del Decret 60/2014, de 29 d'abril, del Consell Català de l'Empresa.
8.1 Es modifica l'apartat 3 de l'article 18 del Decret 60/2014, de 29 d'abril, del Consell Català de l'Empresa, que queda redactat de la manera següent:
"18.3 La periodicitat de les sessions, i les normes de funcionament de la Comissió Executiva Permanent respecte a cadascuna de les seves competències o funcions, les aprova el Plenari del Consell a proposta de la Comissió Executiva Permanent."
8.2 S'afegeix un apartat 4, a l'article 18, amb el text següent:
"18.4 La Comissió Executiva Permanent es reuneix un mínim de cinc vegades l'any, incloent-hi les reunions preparatòries del Plenari."
Aquest Decret entra en vigor al cap de vint dies de la seva publicació al Diari Oficial de la Generalitat de Catalunya.